Peter Skaarup (DF), 2007-04-26:
Tak til integrationsministeren for bidraget til debatten her.
Vi kunne godt tænke os, at regeringen ude i kommuner og regioner gjorde opmærksom på, hvad det er for nogle værdier, vi står for i Danmark, eller i hvert fald gjorde opmærksom på indholdet af tænketankens rapport.
Og det har jeg forstået på integrationsministeren at man gerne vil.
Man vil gerne udsende en klar besked om, at tænketanken altså har nogle tanker på det her område, og at det er en god idé – det sagde ministeren – at opfordre til, at man ude lokalt får en debat om, hvordan man tackler det her.
Problemet er jo, at hvis indvandrere og flygtninge i Danmark ikke får en klar besked og ikke får diskuteret med dem, de møder som repræsentanter for myndighederne, hvad det er for nogle værdier, hvad det måske er, der blokerer for, at de kan få et arbejde, eller blokerer for, at de kan blive integreret, så får man ikke sagt sandheden til dem, og så får man ikke den dialog i gang, der gerne skulle til, for at de pågældende kan blive integreret.
Jeg vil gerne komme ind på nogle af de konklusioner, der også er i tænketankens rapport og betragtninger.
Et sted nævner man, at efterkommernes tilslutning til en række centrale værdier og normer i Danmark fortsat er væsentlig mindre end danskernes.
Dette betyder, at integrationsprocessen for efterkommerne og formentlig også de efterfølgende generationer kan forventes at gå relativt langsomt.
Og resultaterne understreger dermed, at mange af integrationsproblemerne heller ikke løser sig selv med næste generation.
Citatet sluttede ved »næste generation«.
Og det er jo for mig at se – og for Dansk Folkepartis syn på det her – helt afgørende, at det her ikke er noget, der slutter nu.
Det er en fortsat indsats, vi skal gøre, for at nogle mennesker, der kommer fra en helt anden tilværelse, nogle helt andre lande, nogle helt andre kulturer, bliver integreret i det danske samfund og kommer til at bidrage og ikke kommer ud i kriminalitet, ikke kommer ud i arbejdsløshed, ikke kommer ud i de her grupperinger, som vi har af udsatte personer, som det blandt nogle sagsbehandlere bliver kaldt.
Det er grupper, vi skal have integreret.
Når vi kigger videre i rapporten, skriver man også noget, der er godt, synes vi.
Man skriver: »Det betyder, at det ikke er tilstrækkeligt at fokusere på den økonomiske og sociale integration for at øge udlændinges tilslutning til grundlæggende værdier og normer i Danmark, men det er også vigtigt at fokusere på andre forhold som f.eks. kultur.
Det er derfor væsentligt, at udlændinge selv tager et ansvar for at blive en del af det danske samfund, og at de accepterer, at de må ændre visse af oprindelseslandets værdier for at blive integreret i Danmark.
« Igen er det vigtige ting, der her står i tænketankens rapport.
For vi må stille nogle krav.
Det kan ikke nytte noget, at vi går ud i det danske samfund og siger, at vi har en masse tilbud, hvis læren for dem, der modtager de tilbud, er: Jamen de kommer jo alligevel, samfundet og myndighederne er ligeglade med, hvordan vi opfører os.
Vi skal stille nogle krav, vi skal være udfarende i forhold til at fortælle, hvad det er for nogle krav, vi stiller.
Det er derfor, jeg synes, det er så godt med det initiativ, som integrationsministeren nu tager, med at udsende til kommuner og regioner, at her har vi en tænketank, der virkelig har tænkt over tingene.
Det skal ikke bare være et bogprojekt, der står oppe på reolen.
Det skal være noget, der kommer ud og virker, så man får den dialog ude på arbejdspladsen og i kontakten til indvandrere og efterkommere.
Noget af det, vi desværre må sige også fremgår af mange af de beretninger og rapporter, vi får ind i Folketinget, er jo, at kriminalitetsudviklingen er meget alvorlig i forhold til indvandrere og efterkommere i Danmark.
Og der er det igen vigtigt, at vi får integreret de mennesker, så de forstår, at man må leve sig ind i de normer og grundlæggende værdier, vi har i Danmark, i lov og orden.
Man kan sige i forhold til grupperingerne, vi taler om her, at der også er lyspunkter i rapporten.
Der er det lyspunkt, at personer med oprindelse fra især Vietnam og Iran i vidt omfang tilslutter sig demokratiske værdier, hvorimod personer fra Tyrkiet, Pakistan og Irak ikke i så vidt omfang ønsker at tilslutte sig de værdier.
Det er jo igen et tegn på, at det er en svær opgave, for indvandrere og efterkommere er ikke én gruppe.
De er mange forskellige grupper, de kommer fra mange forskellige lande, og derfor skal man have forskellige indgange til, hvordan man får de mennesker integreret.
Men integreres skal de, for vi vil ikke have, at vi i en tid med mangel på arbejdskraft har en enorm gruppering i det danske samfund, som ikke er i arbejde og ikke bliver integreret, men lever i et parallelsamfund.